
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij - Strategija EU za odporne, uspešne in za življenje prijetne obalne skupnosti
Naslov dokumenta v delovnem jeziku EU: Communication from the Commission to the European Parliament, the Council, the European Economic and Social Committee and the Committee of the Regions - EU Strategy on resilient, prosperous and liveable coastal communities
Datum dokumenta: 11. 06. 2026
Številka dokumenta: 10456/26 
Medinstitucionalna oznaka: 
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja:  
4. Pristojni organ EU: 

Svet  EU v sestavi: ENVI - Svet EU za okolje 

Delovno telo Sveta EU: 
5. Organ, pristojen za dokončen sprejem stališča RS:
  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  Polona Rifelj, ministrica; Peter Lovšin, državni sekretar; Mojca Štritof Brus, v.d. generalne direktorice Direktorata za vode
7. Roki:

Predviden čas pričetka obravnave zadeve EU v institucijah EU: 03. 06. 2026
Predviden čas sprejema zadeve EU v institucijah EU: 12. 10. 2026
Rok za odziv organa: 17. 07. 2026
Rok za obravnavo na seji Vlade in njenih odborih: 30. 09. 2026
Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za okolje in prostor
Kontaktne osebe organa: Mojca Štritof Brus, MOP, Neža Sautet, MOP, Mitja Bricelj, MOP
9. Delovna skupina Vlade, organizirana za posamezno področje zadev EU: 
DS29 - Okolje 

vodilni organ: MOP - Ministrstvo za okolje in prostor

vodja delovne skupine: Mojca Štritof-Brus
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za gospodarstvo, delo in šport, Ministrstvo za infrastrukturo in energetiko, Ministrstvo za izobraževanje, znanost in mladino, Ministrstvo za kmetijstvo, Ministrstvo za zunanje in evropske zadeve
Kontaktna oseba organa: Snežana Dolenc, MGDŠ; Luka Škoda, MZIE, Danica Dobrovoljc, MKM; Tina Fink, MZEZ, Tanja Grželj, MIZM
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	mag. Polona Rifelj

MINISTRICA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij - Strategija EU za odporne, uspešne in za življenje prijetne obalne skupnosti - 10456/26, ki se glasi:

Republika Slovenija podpira sporočilo Komisije Evropskemu parlamentu, Svetu, Evropskemu ekonomsko-socialnemu odboru in odboru regij; Strategija EU za odporne, uspešne in za življenje prijetne obalne skupnosti.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Evropska komisija je dne 30. 6. 2026 objavila Sporočilo Komisije Evropskemu parlamentu, Svetu, Evropskemu ekonomsko-socialnemu odboru in odboru regij; Strategija EU za odporne, uspešne in za življenje prijetne obalne skupnosti, ki vzpostavlja enoten okvir za soočanje z izzivi in priložnostmi obalnih skupnosti.

Obrazložitev predloga akta

Evropska komisija je junija 2025 objavila Evropski pakt za oceane, ki predstavlja dolgoročno strategijo s ciljem zagotoviti celovit pristop k upravljanju oceanov, trajnostnemu razvoju modrega gospodarstva, krepitvi pomorske varnostni ter mednarodnega sodelovanja na morju. 

Na njegovi podlagi je za prihodnji razvoj obalnih skupnosti pripravljena Strategija za odporne, uspešne in za življenje prijetne obalne skupnosti, ki predstavlja prvi celovit okvir Evropske unije, namenjen razvoju obalnih območij. Komisija izhaja iz dejstva, da na obalnih območjih živi približno 95 milijonov ljudi in da so ta območja ključna za evropsko gospodarstvo, prehransko varnost, pomorski promet, turizem, proizvodnjo energije ter varovanje morskega okolja. Hkrati pa se obalne skupnosti soočajo z vedno večjimi izzivi, kot so podnebne spremembe, izguba biotske raznovrstnosti, onesnaževanje, prekomerni turizem, pomanjkanje dostopnih stanovanj, staranje prebivalstva in vse večja varnostna tveganja. Strategija želi različne politike EU povezati v enoten pristop, ki bo državam članicam in lokalnim skupnostim omogočil učinkovitejše načrtovanje razvoja. 

Strategija temelji na treh medsebojno povezanih ciljih zagotoviti uspešne, odporne in za življenje prijetne obalne skupnosti. Pri tem Komisija poudarja, da enotna rešitev za vsa obalna območja ni primerna, saj se potrebe posameznih regij bistveno razlikujejo. Zato mora biti izvajanje strategije prilagojeno lokalnim razmeram in potrebam. 

Prvi steber strategije je krepitev uspešnih obalnih skupnosti. Komisija želi okrepiti modro gospodarstvo kot enega od nosilcev evropske konkurenčnosti. Poseben poudarek namenja tradicionalnim dejavnostim, kot so ribištvo, akvakultura, pomorska industrija, pristanišča in obalni turizem, hkrati pa spodbuja razvoj novih dejavnosti, ki temeljijo na inovacijah, digitalizaciji in uporabi podatkov o oceanih. Velik potencial vidi v modrih biotehnologijah, krožnem biogospodarstvu, energiji iz obnovljivih virov na morju ter razvoju novih poslovnih modelov, ki lahko ustvarjajo kakovostna delovna mesta in povečujejo dodano vrednost v obalnih regijah. Posebna pozornost je namenjena tudi privabljanju mladih v pomorske poklice, razvoju ustreznih znanj ter izboljšanju digitalne in prometne povezanosti obalnih območij. 

Drugi steber je krepitev odpornosti obalnih skupnosti. Strategija poudarja, da so obalna območja med najbolj izpostavljenimi posledicam podnebnih sprememb, predvsem zaradi dvigovanja morske gladine, poplav, erozije obale, vdora slane vode in pogostejših ekstremnih vremenskih pojavov. Komisija zato predvideva okrepitev vlaganj v prilagajanje podnebnim spremembam, uporabo sonaravnih rešitev ter boljše načrtovanje prostora. Ob tem želi izboljšati razpoložljivost podatkov o oceanih in razviti digitalna orodja za spremljanje tveganj ter napovedovanje sprememb. Poseben poudarek je namenjen tudi varovanju kritične infrastrukture, kot so pristanišča, energetski objekti in podmorski kabli, saj imajo obalne skupnosti pomembno vlogo tudi pri zagotavljanju evropske varnosti in odpornosti na hibridne grožnje. Strategija obenem poudarja potrebo po učinkovitejšem izvajanju okoljske zakonodaje EU, obnovi morskih ekosistemov ter vključevanju lokalnih skupnosti v upravljanje zavarovanih morskih območij. 

Tretji steber se osredotoča na kakovost življenja v obalnih skupnostih. Komisija poudarja pomen dostopnega zdravstvenega varstva, izobraževanja, javnega prevoza, digitalne povezanosti in predvsem cenovno dostopnih stanovanj, saj številna obalna območja zaradi turizma in sekundarnih prebivališč postajajo vse manj dostopna za lokalno prebivalstvo. Strategija zato napoveduje pripravo evropskega akta o cenovno dostopnih stanovanjih ter spodbuja države članice k večjim vlaganjem v socialna in dostopna stanovanja. Poleg tega izpostavlja pomen ohranjanja pomorske kulturne dediščine, tradicionalnih dejavnosti, lokalne identitete in medgeneracijskega prenosa znanja, pri čemer pomembno vlogo namenja tudi pobudam, kot je Novi evropski Bauhaus. 

Za izvajanje strategije Komisija predvideva uporabo obstoječih evropskih finančnih instrumentov, kot so kohezijska politika, Evropski sklad za pomorstvo, ribištvo in akvakulturo (ESPRA), InvestEU, Horizon Europe, BlueInvest ter financiranje Evropske investicijske banke. Ob tem želi prihodnji večletni finančni okvir za obdobje 2028–2034 še tesneje povezati s cilji strategije ter spodbuditi države članice, da pri pripravi razvojnih načrtov namenijo več pozornosti potrebam obalnih skupnosti. 

Na področju upravljanja Komisija poudarja pomen tesnega sodelovanja med evropsko, nacionalno, regionalno in lokalno ravnjo. Izvajanje strategije bo temeljilo na večnivojskem upravljanju, vključevanju lokalnih deležnikov ter boljšem zbiranju socialnih, gospodarskih in okoljskih podatkov. Predvidena je tudi posodobitev obstoječih pomorskih strategij ter okrepitev sodelovanja med evropskimi obalnimi regijami. 

V sklepnem delu Komisija poudarja, da so obalne skupnosti ključne za dolgoročno gospodarsko konkurenčnost, podnebno odpornost in varovanje naravne ter kulturne dediščine Evropske unije. Strategija zato predstavlja enoten politični okvir, ki povezuje gospodarski razvoj, varstvo okolja, prilagajanje podnebnim spremembam, socialno kohezijo in varnost ter postavlja prebivalce obalnih območij v središče prihodnjega razvoja evropskih obal. Pri tem Komisija poudarja, da ukrepi EU ne bodo nadomeščali nacionalnih, regionalnih in lokalnih prizadevanj, pač pa jih bodo v skladu z načelom subsidiarnosti dopolnjevali.

Obrazložitev stališča Republike Slovenije

Slovenija pozdravlja Strategijo EU za odporne, uspešne in za življenje prijetne obalne skupnosti kot enoten okvir za soočanje z izzivi in priložnostmi obalnih skupnosti. Slovenija se strinja, da je za prihodnji razvoj obalnih skupnosti potreben skupen okvir, ki zagotavlja večjo medsebojno skladnost posameznih politik, na primer pomorske, okoljske, podnebne, kohezijske in socialne politike.

Slovenija meni, da bi strateški cilji, opredeljeni na podlagi posvetovanj z deležniki, morali nasloviti tudi prehransko odpornost, poleg varnosti prebivalstva širše pa tudi okoljsko in podnebno varnost. Poleg tega bi morala strategija več pozornosti nameniti tudi varnosti obalnih skupnosti ter zaščiti kritične pomorske infrastrukture. Obalne skupnosti imajo pomembno vlogo pri zagotavljanju energetske, prometne in komunikacijske varnosti EU. Zato bi bilo treba pri prihodnjih ukrepih okrepiti povezovanje med pomorskim prostorskim planiranjem, civilno zaščito, prilagajanjem podnebnim spremembam in odpornostjo kritične infrastrukture.

Slovenija pozdravlja dejstvo, da so obalne skupnosti prepoznane kot aktivni deležniki pri kreiranju prihodnjih ukrepov in aktivnosti za izvajanje pakta za oceane. Vendar pa Slovenija poudarja, da za lažje usklajevanje posameznih interesov obalnih skupnosti z interesi države, sosednjih držav in EU potrebujemo inovativen pristop vodenja s sodelovanjem. Slovenija tak pristop vidi v pomorskem prostorskem planiranju ob souporabi strategij na ravni morskega bazena in makroregionalnih strategij z omogočanjem preglednega in poštenega upravljanja z morskimi in obalnimi viri. Pri krepitvi odpornosti obalnih skupnosti je smiselno izhajati tudi iz dosežkov EUSAIR, zlasti TSG 3, kjer Slovenija povezuje kakovost okolja z modro ekonomijo, povezljivostjo in trajnostnim turizmom. Projekta NAMIRS in ASAP sta povezana z izvajanjem Konvencije IMO o ravnanju z balastnimi vodami ter z razvojem Ballast Water Management Plana za jadransko-jonsko ekoregijo. Te aktivnosti je smiselno nadalje povezovati z inovativnim pristopom ICZM/MSP za Jadran in Jonsko morje, ki pri načrtovanju razvoja upošteva ekosistemske vire in storitve morja ter podpira prehod v trajnostno modro ekonomijo. Slovenska izkušnja »blue/green corridors« v pomorskem prostorskem načrtovanju predstavlja konkreten primer povezovanja ekoloških in razvojnih funkcij morskega prostora. Pri tem predstavlja pomembno priložnost izboljšan Bottom-up/Top-down pristop, ki bi omogočil bolj pragmatično povezovanje RBMP–ICZM–MSP – od upravljanja porečij preko obalnega območja do morskega prostora – ob upoštevanju skupne narave Jadranskega in Jonskega morja. Takšno povezovanje bi lahko pomembno prispevalo k uresničevanju pristopa »od izvira do morja« (Source-to-Sea) ter k večji vodni, prehranski, energetski in prometni varnosti, hkrati pa k dolgoročni odpornosti in zdravju obalnih in morskih ekosistemov. Slovenija je zavezana tudi k izvajanju Barcelonske konvencije in njenega Protokola o celovitem upravljanju z obalnim območjem, zato so obalne skupnosti dolžne skladno s Pomorskim prostorskim planom Slovenije določiti priobalni pas ter sodelovati pri upravljanju dejavnosti in rab v njem.«

Slovenija podpira nadaljnji razvoj evropskih sistemov opazovanja oceanov ter odprto uporabo podatkov za podporo odločanju. Pri tem poudarja pomen vključevanja nacionalnih opazovalnih sistemov in raziskovalne infrastrukture v pobudo OceanEye ter drugih prihodnjih evropskih platform za spremljanje stanja morja. Spremljanje razvoja na morju je pomembna faza procesa pomorskega prostorskega načrtovanja, zato podpira Pobudo EU za opazovanje oceanov. Za enotno spremljanje in opazovanje oceanov je potreben enoten in trden okvir.

Slovenija pozdravlja vzpostavitev Misij EU kot mehanizma, ki pripomore skupnostim k reševanju problematik podnebnega tveganja in razvoju prilagoditvenih ter odpornih rešitev na obalnih območjih. Pogreša omembo drugih relevantnih projektov, ki jih podpira Misija EU Obnova oceanov in voda, v okviru katerih je za izvedbo do 18 projektov namenjenih skupaj 120 mio EUR, njihovo izvajanje pa se bo začelo do konca leta 2026. Projekti bodo usmerjeni v obnovo in zaščito morskih ter vodnih ekosistemov, preprečevanje in odpravljanje onesnaževanja, vključno s onesnaževanjem s plastiko in drugimi morskimi odpadki ter razvoju trajnostnega, krožnega in podnebno nevtralnega modrega gospodarstva. Posebna podpora je namenjena tudi obnovi oceanov in voda v regijah obalnih mestih, pristaniščih in otokih ter digitalnim rešitvam, trajnostnemu ribištvu, akvakulturo in razvoju evropskega digitalnega dvojčku oceanov (EU DTO). V prihodnjih letih do leta 2030 bo poudarek misije na preizkušanju, širjenju in implementaciji rešitev v različnih lokalnih in regionalnih okoljih. 

Slovenija podpira nove poslovne priložnosti, povezane z zelenim ladijskim prometom in logistiko. Tudi za prihodnji razvoj pristanišč so ključnega pomena inovacije. Pri tem pa Slovenija poudarja, da je pomorski prostorski plan ključno orodje usklajevanja vseh aktivnosti v zvezi z rabo morja.

Republika Slovenija obžaluje ugotovitve iz ocene uredbe o skupni ribiški politiki, še posebej prepočasno obnovo ribjih staležev. Zato Slovenija predlaga razmislek o ustreznosti regionalnega usklajevanja, ukrepov upravljanja in večletnih načrtov upravljanja s staleži po načelu »enoten pristop za vse«.

Slovenija obžaluje, da strategija ne prepoznava vloge malega priobalnega ribolova pri zagotavljanju prehranske varnosti, lokalne preskrbe s hrano, ohranjanju delovnih mest ter kulturne identitete obalnih skupnosti. Prihodnji ukrepi in instrumenti podpore, zlasti za manjše ribiške skupnosti, bi morali temu slediti.

Slovenija podpira prizadevanja Komisije za izboljšanje dostopnosti stanovanj v obalnih skupnostih. Zaradi povečanega turističnega pritiska in omejenega prostora je dostopnost stanovanj pomemben dejavnik ohranjanja poseljenosti, socialne kohezije in privlačnosti obalnih območij za mlade in aktivno prebivalstvo.

Hkrati ocenjujemo, da bi lahko pri omembi izziva dostopnosti do stanovanj in drugih aktualnih družbenih vprašanj obalnih skupnosti, izpostavili pomen pobude Novi evropski Bauhaus (NEB), saj pobuda predstavlja pomemben potencial in priložnosti za povezovanje raznolikih lokalnih akterjev (akademskih, gospodarskih, nevladnih in upravnih) pri oblikovanju rešitev, ki združujejo vidike trajnosti, estetike in vključenosti ter lahko vodijo v bistvene spremembe načina gradnje in življenja v soseskah obalnih skupnosti. 

Slovenija podpira uporabo sonaravnih rešitev za prilagajanje podnebnim spremembam na obalnih območji in njihovo vključevanje v prihodnje evropske finančne instrumente in razvojne politike za obalna območja.

Slovenija podpira pripravo in posodobitev direktive o pomorskem prostorskem planiranju, pri čemer morajo biti upoštevane posebnosti držav z omejenim morskim prostorom, kjer je usklajevanje različnih dejavnosti zaradi prostorskih omejitev bistveno zahtevnejše. V povezavi z napovedano revizijo okvirne direktive za morsko okolje bo Slovenija preučila predlog akta za oceane, ko bo ta pripravljen. Na splošno pa Slovenija, na podlagi drugega poročila Evropske komisije o izvajanju direktive za pomorsko prostorsko planiranje iz leta 2026 pritrjuje ugotovitvi, da so kazalniki za spremljanje stanja in prostorskih planov premalo poenoteni in neprimerljivi že na ravni morskega bazena.

Slovenija pri tem poudarja, da je v pomorski prostorski plan na podlagi lastnega znanja in izkušenj kot bistveno vsebinsko izhodišče za pomorsko prostorsko planiranje vključila ekopovezljivost, tj. povezovanje modrih in zelenih koridorjev obale in morja, kar je pri načrtovanju integrirane pomorske politike kot inovativen pristop prepoznala tudi Komisija. 

Slovenija je podpisnica Konvencije o varstvu morskega okolja in obalnega območja Sredozemlja. Zato je Protokol o celovitem upravljanju obalnih območij v Sredozemlju upoštevala pri pripravi Pomorskega prostorskega plana Slovenije. Slovenija zato meni, da bi zahteve za celovito upravljanje obalnih območij pri usklajevanju svojih pomorskih prostorskih planov celovito upravljanje obale in morja morale upoštevati tudi druge države, še zlasti, podpisnice Barcelonske konvencije. 
OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Ni posledic za proračun.
Vpliv na gospodarstvo

Z izvajanjem strategije je mogoče zagotoviti povečano konkurenčnost podjetij obstoječe modrega gospodarstva in pospešiti razvoj nastajajočih sektorjev modrega gospodarstva.
Vpliv na javno upravo

Predvidena je ustanovitev koordinacijskega telesa za usklajevanje vsebin pakta za oceane. Na operativni ravni bi usklajevanje vsebin pakta lahko služila s sklepom Vlade RS že imenovana delovna skupina za izvajanje in spremljanje izvajanja Pomorskega Prostorskega Plana Slovenije.
Vpliv na okolje

Predviden okvir upravljanja, ki bo vzpostavljen v okviru strategije, napoveduje pozitiven vpliv na okolje, saj uvaja boljše upravljanje z oceani in vzpostavlja celosten pristop in sodelovanje na različnih nivojih. 
Drugo

C)

Predstavniki RS, ki bodo zastopali stališče RS v institucijah EU: 
Matevž Gotovnik, SPBR

